คุ้มครองไร้ผลเงินไม่พอดูแลล้มปุ๊บรัฐกู้ปั๊บ
สถาบันคุ้มครองเงินฝาก กองทุนไม่พอดูแลคนฝาก
14 ก.พ. 2555

สถาบันคุ้มครองเงินฝาก กองทุนไม่พอดูแลคนฝาก
นายสิงหะ นิกรพันธุ์ ผู้อำนวยการสถาบันคุ้มครองเงินฝาก กล่าวว่า การลดเงินสมทบเข้าสถาบันการเงินฝากจาก 0.4% เหลือ 0.1% จากยอดเงินฝาก 7 ล้านล้านบาท จะทำให้เงินสมทบลดลง จากเดิมที่จะมีเงินไหลเข้าประมาณ 2 หมื่นล้านบาท ขณะที่ปัจจุบันเงินสถาบันคุ้มครองเงินฝากมีเงินอยู่ 1 แสนล้านบาท ซึ่งยอดเงินที่เหมาะสมควรจะอยู่ที่ 2 แสนล้านบาท
อย่างไรก็ตาม ความจำเป็นใช้เงินเพื่อคุ้มครองเงินฝากขึ้นอยู่กับสถานการณ์ หากสถาบันการเงินไม่ล้มกิจการ ก็ไม่จำเป็นต้องใช้เงิน แต่หากสถาบันการเงินล้ม และสถาบันคุ้มครองเงินฝากมีไม่เพียงพอคุ้มครองเงิน กฎหมายก็เปิดทางให้กู้เงินได้ และในต่างประเทศหลายแห่งเช่น สหรัฐ เงินกองทุนคุ้มครองเงินฝากก็ติดลบในช่วงวิกฤต ฟิลิปปินส์ ไต้หวัน กองทุนคุ้มครองเงินฝากก็ติดลบ แม้แต่ญี่ปุ่นเงินกองทุนคุ้มครองเงินฝากก็เพิ่งเป็นบวกเมื่อปีที่แล้ว 
สำหรับแนวความคิดของนายกิตติรัตน์ ณ ระนอง รองนายกรัฐมนตรีและรมว.คลัง ที่ต้องการเพิ่มวงเงินคุ้มครองเงินฝากเพิ่มจาก 1 ล้านบาทนั้น สามารถที่จะทำได้ด้วยการออกเป็นพระราชกฤษฎีกาเพื่อให้มีผลบังคับใช้ได้อยู่แล้ว 
อย่างไรก็ตาม แม้ว่ารัฐบาลจะมีนโยบายเก็บเงินสมทบจากการออกตั๋วแลกเงิน (บี/อี) แต่สถาบันคุ้มครองเงินฝากจะไม่คุ้มครองตั๋ว บี/อี แต่จะคุ้มครองเงินฝากเท่านั้น